ଚୀନକୁ ଲାଗିଲା ଜୋରଦାର ଝଟକା ! ଭାରତ ସପକ୍ଷରେ ଖୋଲାଖୋଲି ସମର୍ଥନରେ ଆସିଲା ଅଷ୍ଟ୍ରେଲିଆ - Prameya News7\nଚୀନକୁ ଲାଗିଲା ଜୋରଦାର ଝଟକା ! ଭାରତ ସପକ୍ଷରେ ଖୋଲାଖୋଲି ସମର୍ଥନରେ ଆସିଲା ଅଷ୍ଟ୍ରେଲିଆ\n1/06/2020 at 10:27 PM\nନୂଆଦିଲ୍ଲୀ ୦୧।୦୬ଃ ସମଗ୍ର ଦୁନିଆରେ କରୋନା ଭୂତାଣୁ ସଂକ୍ରମଣ କରିବା ପରେ ଏବେ ତାଇଓ୍ବାନଠୁ ନେଇ ହଂକଂ ଏବଂ ଲଦାଖ ସୀମାରେ ଉତ୍ତେଜନା ସ୍ଥିତିର କାରଣ ପାଲଟିଥିବା ଚୀନକୁ ଆଉ ଏକ ଝଟକା ଲାଗିଛି। ଅଷ୍ଟ୍ରେଲିଆ ଖୋଲାଖୋଲି ଭାରତ ସମର୍ଥନରେ ଆସିଛି। ଅଷ୍ଟ୍ରେଲିଆର ରାଷ୍ଟ୍ରଦୂତ ବେରି ଓ ଫ୍ରେଲ୍ ସୋମବାର ଚୀନ ଉପରେ ପରୋକ୍ଷରେ ହମଲା କରି କହିଛନ୍ତି, କିଛି ଦେଶ ନିଜର ସୀମାର ବାହାର ଅଞ୍ଚଳରେ ବଳପୂର୍ବକ ଦଖଲ ଦେବାରୁ ଅନାବଶ୍ୟକ ଉତ୍ତେଜନା ସୃଷ୍ଟି ହେଉଛି। ଏସବୁ କାମ ସ୍ବୀକାର୍ଯ୍ୟ ନୁହେଁ। ବେରି ଓ ଫ୍ରେଲ୍ କହିଛନ୍ତି, ଭାରତ-ପ୍ରଶାନ୍ତ ମହାସାଗରକୁ ଅବାଧ ଓ ମୁକ୍ତ ରଖିବା ଭାରତ ଓ ଅଷ୍ଟ୍ରେଲିଆର ଦାୟିତ୍ବ।\nତାଇଓ୍ବାନଠୁ ନେଇ ପୂର୍ବ ଲଦାଖରେ ଚୀନ ଦ୍ବାରା ଉତ୍ତେଜନାମୂଳକ ସ୍ଥିତି ଉତ୍ପନ ହେବା ପ୍ରଶ୍ନର ଉତ୍ତରରେ ବେରି କହିଛନ୍ତି, ଭାରତ ଓ ଅଷ୍ଟ୍ରେଲିଆ ଉଭୟ ଗଣତାନ୍ତ୍ରିକ ଦେଶ। ଦୁଇ ଦେଶରେ କ୍ରିକେଟ୍ ବହୁତ ଲୋକପ୍ରିୟ ଏବଂ ଦୁଇ ଦେଶ ଭାରତ-ପ୍ରଶାନ୍ତ ମହାସାଗର କ୍ଷେତ୍ରକୁ ସ୍ବତନ୍ତ୍ର ଓ ମୁକ୍ତ ରଖିବାକୁ ଚାହାନ୍ତି। ଦୁଇ ଦେଶ ଏହି କ୍ଷେତ୍ରକୁ ସ୍ବତନ୍ତ୍ର ଏବଂ ମୁକ୍ତ ରଖିବାକୁ ବାଧ୍ୟ। କୌଣସି ଅଞ୍ଚଳରେ ବଳପୂର୍ବକ ଦଖଲ ଦେବା ଠିକ୍ ନୀତି ନୁହେଁ।\nଚୀନର ଗତିରୋଧ ଉପରେ ସେ କହିଛନ୍ତି, ଭାରତ ଓ ଚୀନ ଦ୍ବିପାକ୍ଷିକ ବାର୍ତ୍ତା ଜରିଆରେ ପ୍ରସଙ୍ଗକୁ ସମାଧାନ କରିବା ଉଚିତ୍। ଅଷ୍ଟ୍ରେଲିଆ କୌଣସି ଦେଶ ଉପରେ ଟିପ୍ପଣୀ କରିବାକୁ ଚାହେଁ ନାହିଁ। ଭାରତ ଓ ଅଷ୍ଟ୍ରେଲିଆର ମୈତ୍ରୀପୂର୍ଣ୍ଣ ସଂପର୍କ ଉପରେ ସେ କହିଛନ୍ତି ଯେ, ଗୋଟିଏ ମାନସିକତା ରଖୁଥିବା ଦୁଇ ଗଣତାନ୍ତ୍ରିକ ଦେଶ ମିଶି କି କାମ କରିବା ବହୁତ ମହତ୍ବପୂର୍ଣ୍ଣ ଅଟେ।\nଉଲ୍ଲେଖଯୋଗ୍ୟ, ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଓ ଅଷ୍ଟ୍ରେଲିଆ ପ୍ରଧାନମନ୍ତ୍ରୀ ସ୍କଟ ମରିସସ୍ଙ୍କ ମଧ୍ୟରେ ଆଗାମୀ ଜୁନ ୪ରେ ପ୍ରଥମ ଭର୍ଚୁଆଲ ସମ୍ମିଳନୀ ହେବାକୁ ଯାଉଛି। ମାତ୍ର ଏହା ସ୍ପଷ୍ଟ ହୋଇ ନାହିଁ ଯେ, ଏହି ବୈଠକ କେତେ ସମୟ ଧରି ଚାଲିବ।
